《十四夜同清溪子对月》
明代·何景明

林塘枉佳客，待月欣举觞。今夕胜昨夕，已见生东方。

离离绛霄侧，冉冉素云扬。踰时灏气澈，县耀天中央。

仰视渺难即，忽觅在我傍。清池含微波，左右浥流光。

月行固当望，人会何能常。与子各乡域，邂逅临此堂。

良时不屡值，明月安可忘。醉歌荅永夕，和我窈窕章。

作者简介：何景明（1483～1521）字仲默，号白坡，又号大复山人，信阳浉河区人。明弘治十五年(1502)进士，授中书舍人。正德初，宦官刘瑾擅权，何景明谢病归。刘瑾诛，官复原职。官至陕西提学副使。为“前七子”之一，与李梦阳并称文坛领袖。其诗取法汉唐，一些诗作颇有现实内容。有《大复集》。